Broj: 711-I-62-P-162-20/22-09-11

Zagreb, 17. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnice Tonke Ivčević, gradonačelnice Grada Komiže**,na 142. sjednici, održanoj 17. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnice Tonke Ivčević, gradonačelnice Grada Komiže, vezano za navode da je dužnosnica svog sina zaposlila u trgovačkom društvu Nautički centar Komiža d.o.o., koje je u stopostotnom vlasništvu Grada Komiže, neće se pokrenuti.**

Obrazloženje

U Povjerenstvu je 8. srpnja 2020.g. pod brojem 711-U-2399-P-162/20-01-2 zaprimljena neanonimna prijava mogućeg sukoba interesa podnesena protiv dužnosnice Tonke Ivčević, gradonačelnice Grada Komiže**, povodom koje se vodi predmet** P-162/20.

U prijavi se u bitnome navodi da je gradonačelnica Grada Komiže Tonka Ivčević zaposlila svog sina u Nautičkom centru Komiža d.o.o. koji je u stopostotnom vlasništvu Grada. Na temelju odgovora koji je podnositelj dobio od navedenog trgovačkog društva vidljivo je i kako je direktorica Nautičkog centra Komiža u istoj firmi zaposlila i svoju sestru. U daljnjem dijelu prijave podnositelj općenito ukazuje na brojne sukobe interesa, nepotizam i trgovanja utjecajem koji se događaju u Gradu Komiži.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da dužnosnica Tonka Ivčević obnaša dužnost gradonačelnice Grada Komiže u mandatima 2013.-2017., 2017.-2021. te u aktualnom mandatu od 24. svibnja 2021.g. Stoga je i Tonka Ivčević povodom obnašanja navedene dužnosti obvezna postupati sukladno odredbama ZSSI-a.

Uvidom u sudski registar Trgovačkog suda u Splitu pod MBS: 060171959, upisano je trgovačko društvo NAUTIČKI CENTAR KOMIŽA, d.o.o., OIB: 80069446180. Kao jedini osnivač/član društva upisan je Grad Komiža, dok je kao osoba ovlaštena za zastupanje društva upisana Brigita Fiamenko, članica uprave - direktor, zastupa Društvo pojedinačno i samostalno od 1. lipnja 2012.g.

Nadalje, uvidom u Izvješća o imovinskom stanju dužnosnice Tonke Ivčević utvrđeno je kako ista ima dva sina, ……………...

Povjerenstvo je u svrhu provjere navoda iz zaprimljene prijave od Grada Komiže i društva Nautički centar Komiža d.o.o. zatražilo očitovanje tko je bio predstavnik/ci Grada Komiže u Skupštini trgovačkog društva NAUTIČKI CENTAR KOMIŽA d.o.o., u razdoblju od siječnja 2013.g. do danas i jesu li osobe …………….., i/ili …………….., zaposleni/bili zaposleni u trgovačkom društvu NAUTIČKI CENTAR KOMIŽA d.o.o. Ukoliko jesu, na kojem radnom mjestu, od kada (u kojem razdoblju), jesu li zaposleni u postupku javnog natječaja ili po drugoj osnovi, na temelju čijeg prijedloga i čije odluke je zasnovan radni odnos;

Nautički centar Komiža d.o.o. je dana 23. studenog 2020.g. dostavio očitovanje i dokumentaciju iz koje je razvidno kako je dužnosnica Ivka Tončević, odlukom Gradskog vijeća Grada Komiže od 12. ožujka 2021.g. članica Skupštine navedenog Društva. U odnosu na okolnosti zapošljavanja navodi se kako je …………………… nikad nije bio zaposlen u društvu Nautički centar Komiža d.o.o. dok je ……………… obavljao sezonske poslove na mjestu privezača plovila-redar u luci Komiža. Iz dostavljene dokumentacije razvidno je kako je navedeni sin dužnosnice obavljao sezonske poslove u 2017., 2018., 2019. i 2020.g. na temelju Ugovora o povremenom radu učenika odnosno Ugovora o obavljanju studentskog posla, koje je ispred društva sklapala direktorica društva. Podatke o članovima Skupštine društva dostavio je i Grad Komiža u dopisu koji je zaprimljen 3. prosinca 2020.g.

Povjerenstvo je potom od Nautičkog centra Komiža d.o.o. zatražilo očitovanje tko je i kada imenovao Brigitu Fiamengo za članicu uprave – direktora i je li navedenoj produžavan mandat od imenovanja, zatim je li Skupština društva za vrijeme dok je članica Skupštine bila Tonka Ivčević usvajala ili odlučivala o Izvješćima direktorice Društva (Uprave) o stanju (poslovanju) Društva ili bilo kojeg drugog Izvješća koje je Uprava dostavila Skupštini na odlučivanje, donosila odluke o davanju razrješnice direktoru društva; o uporabi dobiti na način da dio dobiti bude isplaćen direktoru društva; o postavljanju zahtjeva društva za naknadu štete protiv članova uprave ili koju drugu odluku koja se izravno odnosi na status i materijalna prava direktora društva, kao i je li Tonka Ivčević kao članica Skupštine društva NAUTIČKI CENTAR KOMIŽA d.o.o. primala naknadu za navedenu funkciju i ukoliko jest u kojem iznosu (po godinama).

Nautički centar Komiža d.o.o. je dana 15. svibnja 2021.g. dostavio očitovanje u kojem se navodi kako je imenovanje i razrješenje direktora u nadležnosti Skupštine Društva koja je 28. svibnja 2012.g. donijela odluku o razrješenju Josipa Mardešića i o imenovanju Brigite Fiamenko za novog direktora društva. Dana 18. svibnja 2017.g. Skupština je ponovno imenovala istu osobu za direktoricu društva na mandat od 5 godina. U obje odluke je kao članica Skupštine sudjelovala i dužnosnica Tonka Ivčević. Također Skupština je u predmetnom razdoblju donijela niz odluka u odnosu na društvo, sukladno svojim nadležnostima.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, članovi obitelji dužnosnika u smislu tog Zakona su i njegovi srodnici po krvi u uspravnoj lozi.

Člankom 7. stavkom 1) podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz dostavljenih podataka i dokumentacije utvrđeno je kako je sin dužnosnice Tonke Ivčević u 2017., 2018., 2019. i 2020.g., na temelju Ugovora o povremenom radu učenika odnosno Ugovora o obavljanju studentskog posla, obavljao sezonske poslove na mjestu privezača plovila-redar u luci Komiža. Odluku o sklapanju navedenih Ugovora donosila je direktorica Društva, a nije utvrđeno da bi dužnosnica kao članica Skupštine u istima sudjelovala. Međutim, Povjerenstvo je u dosadašnjoj praksi okolnost da je direktor/ica trgovačkog društva u većinskom vlasništvu jedinice lokalne samouprave odlučivao o zapošljavanju osoba koje su povezane s dužnosnikom koji je čelnik navedene jedinice te istovremeno obavlja funkciju člana Skupštine navedenog Društva, sagledavalo u kontekstu moguće povrede članka 2. stavka 2. alineje 3. ZSSI-a, obzirom da je takva okolnost prema ocjeni Povjerenstva mogla utjecati na nepristranost dužnosnika u obavljanju funkcije člana Skupštine tog trgovačkog društva.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Iako se navedene presude odnose na nedopuštenost pokretanja postupka i utvrđivanja moguće povrede načela obnašanja javnih dužnosti iz članka 5. ZSSI-a, obrazloženje se analogno primjenjuje i u situacijama kada se radi o utvrđivanju sukoba interesa iz članka 2. ZSSI-a, jer se radi o pravnim normama za čiju povredu se ne može izreći sankcija, a sud je u presudi zauzeo pravno stajalište da se pravna osnova za pokretanje postupka nalazi u zakonskoj odredbi koja upućuje na one povrede ZSSI-a za koje je predviđena mogućnost sankcioniranja.

Obzirom na navedeno Povjerenstvo utvrđuje kako u predmetnom postupku ne postoje pravne pretpostavke za vođenje postupka i utvrđivanje povrede spomenute zakonske odredbe, a utvrđenja u predmetu ne ukazuju na eventualnu povredu neke druge odredbe ZSSI-a, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Tonka Ivčević, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana